**Hotărâre pentru modificarea și completarea Hotărârii Guvernului nr. 756/2016 pentru organizarea, funcţionarea şi atribuţiile Administraţiei Naţionale a Penitenciarelor şi pentru modificarea Hotărârii Guvernului nr. 652/2009 privind organizarea şi funcţionarea Ministerului Justiţiei, cu modificările şi completările ulterioare**

În temeiul art. 108 din Constituția României, republicată,

**Guvernul României** adoptă prezenta hotărâre.

**Art. I -** Hotărârea Guvernului nr. 756/2016 pentru organizarea, funcționarea şi atribuțiile Administraţiei Naţionale a Penitenciarelor şi pentru modificarea Hotărârii Guvernului nr. 652/2009 privind organizarea şi funcţionarea Ministerului Justiţiei, publicată în Monitorul Oficial al României, Partea I, nr. 849 din 26 octombrie 2016, cu modificările şi completările ulterioare, se modifică şi se completează după cum urmează:

**1.** **La articolul 11, după alineatul (8) se introduc nouă noi alineate, alin. (81) - (89), cu următorul cuprins:**

“(81) În statul de organizare și organigrama penitenciarelor - spital sunt prevăzute atât structurile specifice penitenciarului-spital, cât și cabinete medicale și de medicină dentară, de unitate, și alte compartimente, precum infirmerii, farmacii şi oficine locale de distribuţie, prin intermediul cărora se asigură, potrivit legislației execuțional-penale și celei specifice sistemului administrației penitenciare, asistenţa medicală, tratamentul, îngrijirile și medicamentele în celelalte unități penitenciare.

(82) Cabinetele medicale de unitate și celelalte compartimente prevăzute la alin. (81), prin intermediul cărora se asigură asistenţa medicală, tratamentul, îngrijirile și medicamentele în unitățile din sistemul administrației penitenciare, funcționează cu personal medical încadrat în posturile prevăzute în statul de organizare și organigrama penitenciarului – spital; acesta exercită, la nivelul unităţilor din sistemul administrației penitenciare, atribuțiile stabilite de legislația execuțional-penală cu privire la personalul medical.

(83) Structurile cu specific medical prevăzute la alin. (82) își desfășoară activitatea în spații din cadrul unităţilor penitenciare, potrivit legislației execuțional-penale referitoare la structura sectorului medical din cadrul unui loc de deţinere.

(84) Cheltuielile de organizare și funcționare ale structurilor cu specific medical prevăzute la alin. (82) sunt asigurate, potrivit legii, de penitenciarele-spital în al căror stat de organizare și organigramă funcționează acestea.

(85) Partea necompensată a medicamentelor și materialele sanitare care nu fac parte din aparatul de urgenţă, dar sunt necesare, în funcţie de patologia şi adresabilitatea deţinuţilor şi contravaloarea contribuţiei personale a deţinuţilor pentru medicamente, şi după caz, pentru dispozitive/proteze, investigaţii/consulturi medicale se asigură din bugetul unităţilor penitenciare.

(86) Dotarea cu mobilier și echipamente medicale a structurilor cu specific medical prevăzute la alin. (82) se asigură, potrivit legii, de penitenciarele-spital în al căror stat de organizare și organigramă funcționează acestea.

(87) Salarizarea personalului din cadrul structurilor cu specific medical prevăzute la alin. (82) și acordarea drepturilor specifice sunt asigurate de penitenciarul-spital în care este încadrat personalul, conform pontajului și a altor documente de evidență specifice întocmite și transmise penitenciarului-spital de unitatea penitenciară unde personalul își desfășoară activitatea.

(88) Personalului din cadrul structurilor cu specific medical prevăzute la alin. (82) îi revine obligația respectării reglementărilor specifice aplicabile locului de deținere în care își desfășoară activitatea; acesta se subordonează pe linie administrativă directorului penitenciarului-spital, iar pe linie profesională medicului-șef și directorului adjunct pe probleme medicale din penitenciarul-spital. Îndrumarea metodologică şi verificarea activităţii se realizează de către Direcția de Supraveghere Medicală din cadrul Administraţiei Naţionale a Penitenciarelor.

(89) Structurile cu specific medical prevăzute la alin. (82) funcționează în statul de organizare și organigrama penitenciarelor-spital, potrivit prevederilor anexei la prezenta hotărâre.”

**2.** Anexa la Hotărârea Guvernului nr. 756/2016 devine Anexa nr. 1.

**3.** După Anexa nr. 1 la Hotărârea Guvernului nr. 756/2016 se introduce o nouă anexă, Anexa nr. 2, având cuprinsul din anexa la prezenta hotărâre.

**Art. II** – (1) Prezenta hotărâre intră în vigoare în termen de 3 zile de la data publicării în Monitorul Oficial al României, Partea I, și se aplică potrivit prezentului articol.

(2) În termen de 30 de zile de la data intrării în vigoare a prezentei hotărâri:

a) structurile cu specific medical prevăzute la art. 11 alin. (82) din Hotărârea Guvernului nr. 756/2016, cu modificările și completările ulterioare, inclusiv cu cele aduse prin prezenta hotărâre, se preiau din structura organizatorică a unităților penitenciare în structura organizatorică a penitenciarelor - spital la care acestea sunt arondate, împreună cu posturile şi personalul medical aferent;

b)personalul preluat conform lit. a) este numit, în condiţiile legii, în cadrul penitenciarelor-spital, cu păstrarea tuturor drepturilor dobândite anterior;

c) dotările medicale și de suport ale structurilor cu specific medical prevăzute la lit. a), se preiau din gestiunea unităţilor penitenciare care le dețin în gestiunea penitenciarelor–spital care preiau în structura organizatorică structurile cu specific medical, cu respectarea normelor legale în vigoare.

**Anexă** (anexa nr. 2 la Hotărârea Guvernului nr. 756/2016)

**Arondarea penitenciarelor la penitenciarele - spital în vederea asigurării asistenţei medicale, tratamentului, îngrijirilor și medicamentelor în sistemul administrației penitenciare**

1. Penitenciarul-spital Constanţa - Poarta Albă:

- Penitenciarul Galaţi

- Penitenciarul Brăila

- Penitenciarul Tulcea

- Penitenciarul Slobozia

- Penitenciarul Constanţa - Poarta Albă

- Centrul de detenţie Brăila - Tichileşti

2. Penitenciarul – spital Mioveni:

- Penitenciarul Mioveni

- Penitenciarul Târgu Jiu

- Penitenciarul Drobeta - Turnu Severin

- Centrul de detenţie Craiova

- Penitenciarul Craiova

- Penitenciarul Craiova - Pelendava

- Penitenciarul Deva

- Penitenciarul Arad

- Penitenciarul Timişoara

- Penitenciarul Găeşti

- Centrul educativ Buziaş

3. Penitenciarul – spital Dej:

- Penitenciarul Satu Mare

- Penitenciarul Baia Mare

- Penitenciarul Bistriţa

- Penitenciarul Oradea

- Penitenciarul Gherla

- Penitenciarul Aiud

- Penitenciarul Tg. Mureş

- Penitenciarul Miercurea - Ciuc

4. Penitenciarul – spital Târgu Ocna:

- Penitenciarul Botoşani

- Penitenciarul Iaşi

- Penitenciarul Vaslui

- Penitenciarul Bacău

- Penitenciarul Focşani

- Şcoala Națională de Pregătire a Agenților de Penitenciare Târgu Ocna

- Centrul educativ Târgu Ocna

5. Penitenciarul – spital Bucureşti Rahova

- Penitenciarul Bucureşti Rahova

- Penitenciarul Ploieşti

- Penitenciarul de Femei Ploiești – Târgşorul Nou

- Penitenciarul Codlea

- Penitenciarul Giurgiu

- Penitenciarul Mărgineni

1. Penitenciarul – spital Bucureşti - Jilava

- Penitenciarul Bucureşti Jilava

- Administrația Națională a Penitenciarelor

Notă: Cabinetele medicale de unitate și celelalte compartimente cu specific medical, prin intermediul cărora se asigură asistenţa medicală, tratamentul, îngrijirile și medicamentele în unitățile din sistemul administrației penitenciare funcționează în structura organizatorică a penitenciarelor – spital, potrivit prevederilor prezentei anexe.